**Vabariigi Valitsuse määruse „Vabariigi Valitsuse 22. juuli 2021. a määruse nr 72**

**„Regionaalsete kriisikomisjonide moodustamine, nende koosseis ja töökord“ muutmine“ eelnõu seletuskiri**

**1. Sissejuhatus**

**1.1. Sisukokkuvõte**

Eelnõuga muudetakse regionaalsete kriisikomisjonide (edaspidi *komisjon*) koosseisu selliselt, et komisjoni koosseisus asendatakse Rahandusministeerium Regionaal- ja Põllumajandusministeeriumiga ning komisjoni koosseisu lisatakse Sotsiaalkindlustusameti esindaja.

**1.2. Eelnõu ettevalmistajad**

Eelnõu ja seletuskirja on koostanud Siseministeeriumi õigusnõunik Kaidi Kulp (kaidi.kulp@siseministeerium.ee) ja Riigikantselei õigusosakonna nõunik Eero Svarval (eero.svarval@riigikantselei.ee). Eelnõu ettevalmistamisel osalesid Päästeameti esindajad.

Eelnõu ja seletuskirja on keeleliselt toimetanud Riigikantselei tugitegevuste osakonna keeletoimetaja Piret Grigorjeva (piret.grigorjeva@riigikantselei.ee).

**1.3. Märkused**

Eelnõu kohaselt muudetakse Vabariigi Valitsuse 22. juuli 2022. a määrust nr 72 „Regionaalsete kriisikomisjonide moodustamine, nende koosseis ja töökord“ (edaspidi *määrus nr 72*) redaktsiooni avaldamismärkega RT I, 23.07.2021, 6.

Eelnõu ei ole seotud muu menetluses oleva eelnõuga, Vabariigi Valitsuse tegevusprogrammiga ega Euroopa Liidu õiguse rakendamisega.

**2. Eelnõu sisu ja võrdlev analüüs**

Eelnõu koosneb kahest punktist.

**Eelnõu punktiga 1** asendatakse Rahandusministeerium Regionaal- ja Põllumajandusministeeriumiga, kuna lähtuvalt Eesti Reformierakonna, Erakond Eesti 200 ja Sotsiaaldemokraatliku Erakonna vahel 10. aprillil 2023. a sõlmitud koalitsioonileppest ehk valitsusliidu programmist aastateks 2023–2027 korraldati ümber ministrite ja ministeeriumide tööjaotus. Kohaliku omavalitsuse üksuste arendamine ja nõustamine, kohalike omavalitsuste finantsjuhtimine, regionaalprogrammide vahendite kasutamise korraldamine, regionaalarengu, riigi- ja regionaalhalduse kavandamise ja koordineerimise valdkond läks Rahandusministeeriumist üle Regionaal- ja Põllumajandusministeeriumisse, mistõttu on vajalik ka see muudatus teha. Lisaks täpsustatakse selle osakonna nimetust, mille esindaja komisjoni määratakse.

**Eelnõu punktiga 2** täiendatakse määruse nr 72 § 2 lõiget 1 uue punktiga. Komisjoni koosseisu lisatakse Sotsiaalkindlustusameti (edaspidi *SKA*) esindaja. Määruse nr 72 § 2 kohaselt kuuluvad komisjoni koosseisu vastava tegevuspiirkonna päästekeskuse juht, päästekeskuse juhi määratud päästekeskuse esindaja, vastava tegevuspiirkonna prefektuuri prefekt, Häirekeskuse vastava tegevuspiirkonna keskuse juhataja, Kaitseliidu esindaja, Kaitseväe esindaja, Kaitsepolitseiameti esindaja, Keskkonnaameti esindaja, Põllumajandus- ja Toiduameti esindaja, Terviseameti esindaja, Transpordiameti esindaja, piirkonna kohaliku omavalitsuse üksuse esindaja. Komisjoni koosseisu määramisel on lähtutud põhimõttest, et esindatud oleks kõik regionaalse tasandi kriisireguleerimise ehk hädaolukordade ennetamise, nendeks valmistumise ja nende lahendamise ning elutähtsate teenuste toimepidevuse tagamise seisukohast olulised riigiasutused.

SKA esindaja lisamine komisjoni koosseisu on vajalik lähtuvalt eeltoodud põhimõttest ning hädaolukorra seaduse §-ga 5 Päästeametile (edaspidi *PäA*) määratud ülesandest korraldada kohaliku omavalitsuse üksuste ja täidesaatva riigivõimu asutuste vahelist koostööd hädaolukordade ennetamisel, hädaolukordadeks valmistumisel ja hädaolukordade lahendamisel. SKA on saanud üheks oluliseks osaliseks kriiside ennetamisel ja lahendamisel sotsiaalkaitse valdkonnas. SKA hädaolukorra ennetamise, nendeks valmistumise ja nende lahendamisega seotud tegevused vajavad koordineerimist teiste asutuste ja kohaliku omavalitsuse üksustega. Samuti aitab SKA kaasamine komisjoni alalise liikmena vältida PäA ja SKA poolt tegevuste dubleerimist sotsiaalkaitse valdkonnas ning tagab olemasolevate ressursside efektiivsema kasutamise.

**3. Eelnõu vastavus Euroopa Liidu õigusele**

Eelnõu ei ole Euroopa Liidu õigusega seotud.

**4. Määruse mõjud**

Määruse rakendamisega olulisi mõjusid ei esine. Vähene mõju on komisjoni töökorraldusele, kuna komisjoni liikmeskond suureneb. Lisaks on vähene mõju Sotsiaalkindlustusametile, kes peab saatma oma esindaja komisjoni.

**5. Määruse rakendamisega seotud tegevused, vajalikud kulud ja määruse rakendamise**

**eeldatavad tulud**

Määruse rakendamisega ei kaasne lisategevusi, kulusid ega saada otsest tulu.

**6. Määruse jõustumine**

Määrus jõustub üldises korras. Kuna määruse rakendamisega ei kaasne lisategevusi, siis puudub vajadus planeerida muudatustega kohanemiseks täiendavat aega.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse eelnõude infosüsteemi (EIS) kaudu kooskõlastamiseks ministeeriumidele ning arvamuse avaldamiseks omavalitsusliitudele, Päästeametile, Politsei- ja Piirivalveametile, Kaitsepolitseiametile, Häirekeskusele, Kaitseliidule, Kaitseväele, Keskkonnaametile, Sotsiaalkindlustusametile, Põllumajandus- ja Toiduametile, Terviseametile ning Transpordiametile.